text: AC Horsens med blodrødt underskud på 10 millioner 
  10 marts 2015 kl. 19.16
  Egenkapitalen er skrumpet til 2,5 millioner kroner i 1. divisionsklubben AC Horsens, der glippede oprykningen.
  Den mislykkede oprykning til Superligaen kostede AC Horsens dyrt i 2014.
  1. divisionsklubben havde sidste år et underskud på minus 10,4 millioner kroner før skat, hvilket bragte egenkapitalen ned på 2,5 millioner kroner ved årsskiftet.
  Bestyrelsen betegner det store underskud som "utilfredsstillende".
  Manglende tv-, sponsor- og matchday-indtægter betød, at klubbens omsætning faldt til 28,2 millioner kroner fra 35,2 millioner kroner i 2013, og det forventes, at omsætningen vil falde yderligere i 2015.
  Den østjyske klub budgetterer dog med et resultat, der går i nul i det igangværende regnskabsår.
  De sportslige forventninger til 2015 er en placering i top-seks i 1. division. Træner Bo Henriksens mandskab indtager før forårspremieren i denne weekend en femteplads i landets næstbedste række.
  På samme tidspunkt sidste år lå AC Horsens på andenpladsen, men Silkeborg tog oprykningspladsen til Superligaen sammen med Hobro.
  